## Odluka Agencije za elektroničke medije urbroj: 567-02/10-02 od 13. rujna 2010.

### NN 113/2010 (4.10.2010.), Odluka Agencije za elektroničke medije urbroj: 567-02/10-02 od 13. rujna 2010.

AGENCIJA ZA ELEKTRONIČKE MEDIJE

3002

Na temelju članka 73. stavaka 7. i 8. Zakona o elektroničkim medijima (»Narodne novine«, broj 153/09), Vijeće za elektroničke medije na 35-10 sjednici održanoj 13. rujna 2010., a na temelju provedenoga Javnog natječaja broj 03/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa B (»Narodne novine«, broj 84/10) i provedenoga postupka utvrđivanja postojanja uvjeta za davanje koncesije donijelo je

ODLUKU

I. Koncesija za obavljanje djelatnosti pružanja medijskih usluga televizije – emitiranje specijaliziranih televizijsih kanala u zemaljskoj mreži unutar Multipleksa B (2 kanala) daje se ponuditeljima

a) trgovačkom društvu NOVA TV d.d., OIB: 75399377119.

b) trgovačkom društvu RTL Hrvatska d.o.o., OIB: 07330149920.

II. Vrijeme trajanja koncesije je 15 (petnaest) godina.

III. Godišnja naknada za koncesiju iznosi 450.000,00 (četristo pedeset tisuća) kuna i plaća se u korist državnoga proračuna.

IV. Ponuditelj je dužan u roku od 30 (trideset) dana od dana objave Odluke u »Narodnim novinama« uputiti Hrvatskoj agenciji za poštu i elektroničke komunikacije zahtjev za obavljanjem tehničkog pregleda radi utvrđivanja prostornih i tehničkih uvjeta.

V. Sukladno članku 20. stavku 6. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine«, broj 46/10) Hrvatska agencija za poštu i elektroničke komunikacije dužna je obaviti tehnički pregled u roku od 30 (trideset) dana, a ako to nije u mogućnosti, onda o tome pisano obavijestiti Vijeće.

VI. Rok za sklapanje ugovora o koncesiji i za početak objavljivanja programa je 90 (devedeset) dana od dana objave Odluke u »Narodnim novinama«. Ako nakladnik u tom roku ne sklopi ugovor o koncesiji Vijeće će poništiti odluku o dodjeli koncesije, a nakladnik nema pravo na naknadu štete.

VII. Odluka će se objaviti u »Narodnim novinama«.

Obrazloženje

Vijeće za elektroničke medije na 28-10 sjednici, održanoj 1. srpnja 2010. godine, donijelo je Odluku o raspisivanju Javnog natječaja broj 03/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa B (2 kanala). Prije raspisivanja javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijske usluge televizije na području Republike Hrvatske.

Javni natječaj objavljen je u »Narodnim novinama« broj 84 od 7. srpnja 2010. godine i u propisanom roku na javni natječaj za davanje koncesija za obavljanje djelatnosti pružanja medijske usluge televizije – emitiranje specijaliziranih televizijskih kanala u zemaljskoj mreži unutar Multipleksa B (2 kanala) na području Republike Hrvatske ponudu su dostavili ponuditelji, trgovačka društva:

|  |  |  |
| --- | --- | --- |
| Naziv ponuditelja | Naziv kanala | Kratki opis |
| GRP Media d.o.o. | OBN | Zabavni program |
| Kapital Net d.o.o. | Kapital Network | Informativno-gospodarstveni program |
| Nova TV d.d. | DOMA TV | Zabavni program |
| RTL Hrvatska d.o.o. | RTL 2 | Zabavni program |

Vijeće je provelo postupak razmatranja, usporedbe i ocjene zaprimljenih ponuda sukladno odredbama o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija te utvrđivalo ispunjavanje tehničkih, prostornih, financijskih i kadrovskih uvjeta sukladno Pravilniku o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine«, broj 66/10) te posebnim tehničkim, prostornim, financijskim i kadrovskim uvjetima za obavljanje djelatnosti pružanja medijske usluge televizije – specijalizirani kanali.

U postupku razmatranja, usporedbe i ocjene zaprimljenih ponuda utvrđivano je sadrže li ponude:

– programsku osnovu koja mora sadržavati programsku shemu kojom se određuje:

– vrsta audiovizualnog ili radijskog programa, od kojih više od 70% moraju biti istovrsni programi,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio i audiovizualnih djela,

– omjer europskih djela i audiovizualnih djela neovisnih proizvođača,

– vrijeme objavljivanja..

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

– dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Utvrđeni su sljedeći formalni uvjeti:

Opći podaci o ponuditeljima:

|  |  |  |  |  |
| --- | --- | --- | --- | --- |
| Ponditelj | Izvadak iz sudskog registra | Podaci o vlasničkoj strukturi | Uputnik o općim podacima | Obrazac izjave o neostvarivanju nedopuštene koncentracija |
| GRP Media d.o.o. | DA | NE | DA | DA |
| Kapital Net d.o.o. | DA | DA | DA | DA |
| Nova TV d.d. | DA | DA | DA | DA |
| RTL Hrvatska d.o.o. | DA | DA | DA | DA |

Programska osnova:

|  |  |  |  |  |  |  |  |
| --- | --- | --- | --- | --- | --- | --- | --- |
| Ponudtelj | Istovrsni program  % | Hrvatska AV djela  % | Vlastita proizvodnja\* % | Europska AV djela  % | Neovisni proizvođači % | Opseg oglasnih sadržaja % | Vrijeme objavljvanja (u satima) |
| GRP Media d.o.o. | 86,5 ZP | 46,00 | 48,8 | 62,2 | 10 | 20 | 21 |
| Kapital Net d.o.o. | 75 IP | 18,00 | 27,00 | 44,00 | 11,00 | 20,00 | 24 |
| Nova TV d.d. | 81,4 ZP | 15,10 | 6,50 | 40,10 | 33,50 | 10,00 | 16 |
| RTL Hrvatska d.o.o. | 72,8 ZP | 42,20 | 42,20 | 53,70 | 15,10 | 9,3 | 15 |

\* specijalizirani kanali ne moraju imati vlastitu proizvodnju

\* IP – informativni program

\* ZP – zabavni program

Tehnički uvjeti

|  |  |
| --- | --- |
| Ponuditelj | Obrazac izjave o raspolaganju opremom |
| GRP Media d.o.o. | DA |
| Kapital Net d.o.o. | DA |
| Nova TV d.d. | DA |
| RTL Hrvatska d.o.o. | DA |

Prostorni uvjeti

|  |  |
| --- | --- |
| Ponuditelj | Vjerodostojna isprava o raspolaganju odgovarajućim poslovnim prostorom |
| GRP Media d.o.o. | DA |
| Kapital Net d.o.o. | DA |
| Nova TV d.d. | DA |
| RTL Hrvatska d.o.o. | DA |

Financijski uvjeti

|  |  |  |  |  |  |
| --- | --- | --- | --- | --- | --- |
| Ponuditelj | BON 1 | BON 2 | Potvrda PU\* o ispunjenu obveze plaćanja svih dospjelih obveza | Poslovni plan za prve 3 godine | Potvrda o podmirenim obvezama iz koncesijskog ugovora\* |
| GRP Media d.o.o. | DA | DA | DA | DA | - |
| Kapital Net d.o.o. | DA | DA | DA | DA | - |
| Nova TV d.d. | DA | DA | DA | DA | DA |
| RTL Hrvatska d.o.o. | DA | DA | DA | DA | DA |

\* porezna uprava

\* ako je podnositelj ponude na javni natječaj pružatelj medijske usluge televizije

Kadrovski uvjeti

|  |  |  |
| --- | --- | --- |
| Ponuditelj | Popis zaposlenika s naznakom poslova koje obavljaju i stručnom spremom\* | Dokaz o broju zaposlenika (preslik radnih knjižica ili ovjerena izjava) |
| Kapital Net d.o.o. | DA | DA |
| Nova TV d.d. | DA | DA |
| RTL Hrvatska d.o.o. | DA | DA |

\*propisano Pravilnikom o minimalnim uvjetima za obavljanje djelatnosti audio i audiovizualnih medijskih usluga i vođenju očevidnika

Utvrđeno je da ponuda trgovačkog društva GRP Media d.o.o. ne zadovoljava uvjete propisane javnim natječajem te se ne prihvaća jer nedostaju podaci o strukturi vlasništva pravne osobe koja podnosi ponudu odnosno nema podataka o imenu, prezimenu i prebivalištu osoba koje neposredno ili posredno, preko drugih pravnih osoba, imaju dionice ili udjele u toj pravnoj osobi, kao i podaci o postotku tih dionica ili udjela, a što je propisano člankom 73. stavkom 5. Zakona o elektroničkim medijim i točkom II. stavkom 1. podstavkom 4. propisanog Javnog natječaja 03/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa B.

Nadalje je utvrđeno da su ponude trgovačkih društava Kapital Net d.o.o, Nova TV d.d. i RTL Hrvatska d.o.o. cjelovite u pogledu predložene programske osnove, kao i ostvarivanja tehničkih, prostornih, financijskih i kadrovskih uvjeta za obavljanje djelatnosti pružanja medijske usluge televizije te time u potpunosti zadovoljavaju kriterije propisane Zakonom i podzakonskim aktima kako bi se mogla donijeti meritorna odluka.

Također je utvrđeno da sve tri ponude zadovoljavaju svojim programskim osnovama zakonske okvire vezano uz specijalizirane kanale. Ponude Nove TV d.d. i RTL Hrvatske d.o.o. imaju nešto veći početni postotak djela neovisnih proizvođača, dok ponuda Kapital Neta d.o.o. ima veliki postotak djela koja se smatraju vlastitom proizvodnjom. Nadalje, Kapital Net d.o.o. predvidio je maksimalni zakonski dopušteni udio oglasnih sadržaja u svom programu, dok su se Nova TV d.d. i RTL Hrvatska d.o.o. obvezali na dvostruko manju količinu oglasa u svojoj ponudi.

Utvrđeno je da nema pravnih i stvarnih zapreka za glasovanje te se pristupilo tajnom glasovanju o ponudama koristeći glasačke listiće na kojima su navedeni ponuditelji abecednim redom.

Na temelju prebrojanih glasova utvrđeni su rezultati te je Vijeće potrebnom većinom glasova odlučilo da se koncesija za obavljanje djelatnosti pružanja medijske usluge televizije – emitiranje specijaliziranih televizijskih kanala u zemaljskoj mreži unutar Multipleksa B (2 kanala) daje ponuditeljima: Nova TV d.d. (kanal DOMA TV) i RTL Hrvatska d.o.o. (kanal RTL 2)

Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0009

Urbroj: 567-02/10-02

Zagreb, 13. rujna 2010.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 113/2010-3002